RO Jurnalul Oficial al Uniunii Europene C 431/10

Publicarea unei cereri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2017/C 431/07)

Prezenta publicare conferă dreptul de opoziție în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„Lough Neagh Pollan”

Nr. UE: PDO-GB-2159 – 28.7.2016

DOP ( X ) IGP ( )

1. Denumire (denumiri)

„Lough Neagh Pollan”

2. Statul membru sau țara terță

Regatul Unit

3. Descrierea produsului agricol sau alimentar

3.1. Tipul de produs

Clasa 1.7 Pești, moluște și crustacee proaspete și produse derivate.

3.2. Descrierea produsului căruia i se aplică denumirea de la punctul 1

„Lough Neagh Pollan” este denumirea atribuită peștelui lacustru din specia Coregonus pollan, care face parte din familia salmonidelor și este capturat ca pește sălbatic. „Lough Neagh Pollan” a fost identificat, din punct de vedere genetic, ca fiind caracteristic lacului Lough Neagh. Prin urmare, acesta poate fi capturat doar din aria geografică delimitată a lacului Lough Neagh.

Ca aspect, „Lough Neagh Pollan” are o culoare argintie deschisă, prezentând o colorație dorsală de culoare închisă și înotătoare de culoare pală. Aceștia se diferențiază din punct de vedere fizic de alți pești din familia Coregonidae din Insulele Britanice prin faptul că:

— mandibula nu este proeminentă;

— au 41-48 de spini branhiali;

— au 74-92 de solzi ai liniei laterale.

Pentru a putea fi comercializat, lungimea minimă a „Lough Neagh Pollan” trebuie să fie de 205 mm. Exemplarele de această dimensiune au de obicei vârsta de 3-4 ani și greutatea de 76-210 g. „Lough Neagh Pollan” este comercializat întreg eviscerat sau sub forma de file, fie proaspăt, fie congelat.

Nepreparat, „Lough Neagh Pollan” are o aromă ușoară, delicată de pește. Carnea este de culoare albă pală, strălucitoare, cu o ușoară tentă de roz, iar pielea fără solzi este argintie, strălucitoare.

Odată preparată, carnea este albă și lucioasă. Aroma și gustul sunt delicate, cu o notă plăcută de pământ și o ușoară aromă de pește. Textura este fină, cu un grad mediu de fermitate, iar deseori este considerat a fi destul de cărnos pentru un pește de asemenea dimensiuni.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

„Lough Neagh Pollan” trebuie să fie capturat și prelucrat în aria geografică delimitată, folosindu-se metoda tradițională cu setci simple și setci în derivă (denumite local „setci cu sirec”). Procesarea se realizează în două moduri, în funcție de cerințele clienților: întreg eviscerat sau file.

„Lough Neagh Pollan” întreg eviscerat

— Procesarea „Lough Neagh Pollan” implică curățarea de solzi, eviscerarea și curățarea.

„Lough Neagh Pollan” file

— Nu există o procedură standard, filetarea poate fi realizată manual sau, în cazul cantităților mari, cu echipament industrial.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

—

4. Delimitarea concisă a ariei geografice

Aria geografică este reprezentată de lacul Lough Neagh din Irlanda de Nord (54,6302 latitudine, 6,4380 longitudine) și include zona de țărm dintr-un perimetru de 2 mile (3 km) în jurul lacului, unde se realizează toată activitatea de procesare a „Lough Neagh Pollan”.

5. Legătura cu aria geografică

Coregonul „Pollan” este singura vertebrată europeană care se regăsește doar în Irlanda, unde aria de răspândire este limitată la doar 5 lacuri:

— Lough Allen

— Lough Ree

— Lough Derg

— Lough Erne (Inferior)

— Lough Neagh

Lough Neagh, cu o întindere de 151 de mile pătrate (392 km2) și o adâncime medie de 8,9 m, este cel mai întins lac din Insulele Britanice și unul dintre cele mai întinse lacuri din nord-vestul Europei. Acesta este alimentat de 8 râuri și se varsă în mare prin cursul inferior al râului Bann, în extremitatea sa nordică. „Lough Neagh Pollan” este o specie care trăiește doar în lac și nu se regăsește în afluenții învecinați.

Caracteristicile „Lough Neagh Pollan” sunt legate de mediul în care crește, acesta contribuind, la rândul lui, la dezvoltarea metodelor de pescuit tradiționale cu setci simple și setci în derivă (denumite local „setci cu sirec”), utilizate pentru capturarea sa.

Caracteristicile „Lough Neagh Pollan” sunt un rezultat al divergenței genetice din cea mai apropiată specie înrudită în viață, omulul de Baikal, (în urmă cu aproximativ 200 000 de ani) și al supraviețuirii și izolării ulterioare într-un spațiu geografic restrâns. Odată cu creșterea temperaturii și salinității mării, coregonul „Pollan” și-a pierdut comportamentul migrator, iar habitatele sale s-au restrâns la cele de apă dulce, cum ar fi acela al lacului Lough Neagh. Spre deosebire de alți membri din familia coregonilor, care trăiesc în regiunile arctice, coregonul „Pollan” s-a adaptat în apele temperate. Analizele ADN arată că coregonul „Pollan” a colonizat lacul Lough Neagh după glaciația Saale, în urmă cu aproximativ 200 000 de ani, în timp ce celelalte populații din Irlanda s-au stabilit în timpul glaciației Devensian, în urmă cu circa 40 000 de ani (com. pers. Ensing). Coregonul „Pollan” este singura vertebrată europeană care se regăsește doar în Irlanda, iar populația de coregoni „Pollan” din lacul Lough Neagh este singura populație viabilă de acest fel din lume care poate fi exploatată în scop comercial.

Un studiu genetic al stocurilor de coregon „Pollan” irlandez (Coregonus pollan) din lacurile Lough Ree, Allen, Neagh și Erne, care a utilizat un set de 10 markeri-microsatelit, a indicat o diferențiere genetică relativ semnificativă la acești markeri, între cele trei clustere genetice principale: Lough Neagh, Lough Erne și Lough Allen/Ree. Aceste rezultate demonstrează faptul că „Lough Neagh Pollan” este diferit din punct de vedere genetic de toate celelalte populații de coregoni „Pollan”.

Numeroasele râuri care se varsă în Lough Neagh generează depozite considerabile de sedimente în lac. Aceste sedimente sunt foarte închise la culoare și sunt compuse din aluviuni și argile, materii organice și frustule de diatomee. Mâlul și argilele provin în principal din materiile în suspensie transportate de râuri, în timp ce materia organică provine parțial din sursele de captare și parțial din materialele produse în lacul Lough Neagh. Prin urmare, lacul este bogat în nutrimente (hipereutrofic) și este aerat în mod constant de curenții de aer, astfel încât natura îmbogățită a lacului nu conduce la pierderi importante de oxigen în lunile calde.

Datorită hranei și nivelului de oxigen menținut constant, lacul Lough Neagh susține o populație de nevertebrate sporită, care sprijină, la rândul ei, singura populație de coregoni „Pollan” din lume care poate fi exploatată în scop comercial. Datorită naturii sedimentelor, lacul constituie un habitat propice pentru multitudinea de specii de nevertebrate care viețuiesc în lac. „Lough Neagh Pollan” se hrănește cu plancton, larve (în special chironomide) și crustacee Mysis salemaai, o relicvă glaciară care constituie o proporție majoră din dieta acestuia. Disponibilitatea imediată a acestei diete bazate pe nevertebrate, împreună cu statutul hipereutrofic și varietatea naturală, contribuie la rata de creștere rapidă ce caracterizează „Lough Neagh Pollan”. „Lough Neagh Pollan” prezintă un areal mare de răspândire în lac, dar preferă anumite habitate, în funcție de stadiul ciclului biologic, topografie, substrat, adâncimea apei și anotimp.

Deși nu există alte specii similare cu coregonul „Pollan” în lacul Lough Neagh, celălalt salmonid care trăiește în Lough Neagh, păstrăvul comun (Salmo trutta L.) atinge 99 mm lungime, după primul an de viață, și 162 mm, la sfârșitul celui de-al doilea an de viață. Păstrăvul comun ajunge la maturitate la trei ani (putând să trăiască până la opt ani) și părăsește lacul Lough Neagh toamna pentru a-și depune icrele în râurile din jur. Comparativ cu această specie, „Lough Neagh Pollan” cresc repede și au o durată de viață scurtă, măsurând în medie 140 mm la vârsta de un an și 170 mm la doi ani. Ajungând la maturitate la vârsta de doi ani și având o durată medie de viață cuprinsă între trei și patru ani, „Lough Neagh Pollan” își depun icrele în luna decembrie în zonele cu o adâncime redusă din lacul Lough Neagh, depunându-și ouăle pe pietriș și pe substraturi de rocă.

Lacul Lough Neagh este singurul care are stocuri suficiente pentru a susține activitățile de pescuit comercial, deoarece celelalte lacuri irlandeze au doar populații reduse de pești.

Înainte de anul 1900, capturarea „Lough Neagh Pollan” domina activitățile de pescuit din lac. „Lough Neagh Pollan” încă este considerat ca fiind o specie importantă din punct de vedere economic și reprezintă o proporție semnificativă din capturi, în funcție de perioadele anului.

În timp ce înscrisuri istorice arată că „Lough Neagh Pollan” reprezintă de sute de ani o componentă esențială a patrimoniului gastronomic al regiunii, acesta este respectat pentru aprecierea unică de care se bucură în rândul consumatorilor celor mai exigenți din prezent, în secolul XXI.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

https://www.gov.uk/government/uploads/system/uploads/attachment_data/file/495437/20160126-lough-neagh-pollan-pdo.pdf

(1) JO L 343, 14.12.2012, p. 1.